                      LAUDÁCIO
              Mgr. Zdenko Špitálsky, PhD.

Mgr. Zdenko Špitálsky, PhD., je dlhoročný vedecký pracovník Ústavu polymérov SAV, v. v. i., a patrí medzi významných predstaviteľov materiálového výskumu v oblasti makromolekulovej chémie. Vyštudoval organickú chémiu na Univerzite Komenského v Bratislave a v roku 2002 obhájil titul PhD. na Ústave polymérov SAV. Jeho výskumná činnosť bola počas väčšiny vedeckej kariéry zameraná na výskum polymérnych kompozitov, plnených predovšetkým uhlíkovými nanočasticami, ale tiež na prípravu vodivých polymérnych kompozitov, povrchovú úpravu polymérnych materiálov a polymérnych zmesí pre 3D tlač. Táto kombinácia  snahy o základné pochopenie materiálu a o vytvorenie aplikovateľných produktov veľmi dobre vystihuje jeho vedecké idey a zameranie. 	
Kvalitu jeho vedeckej činnosti potvrdzuje, že jeho skupina bola prizvaná do riešenia viacerých medzinárodných projektov. Aktívne sa zapojili do programov podporujúcich prepojenie vedy a praxe, podieľali sa napríklad na vývoji 3D modelov a simulátorov v rámci projektu InfantSim, za čo získali Cenu publika v programe Challenger Science. To demonštruje snahu a schopnosť dr. Špitálskeho premeniť vedecké poznatky na reálne produkty so spoločenským významom.
Dr. Zdenko Špitálsky má za sebou aj rozsiahlu publikačnú činnosť, databáza WOS aktuálne eviduje 114 jeho publikácií a takmer  5 500 citácií a jeho H index je 35. Je spoluautorom vysoko citovaného článku „Carbon nanotube-polymer composites: Chemistry, processing, mechanical and electrical properties“ (Progress in Polymer Science, 2010), ktorý bol Predsedníctvom SAV ocenený ako publikácia s mimoriadne vysokým počtom citácií. Potrebné je vyzdvihnúť aj vedecko-organizačnú činnosť Mgr. Z. Špitálskeho, ktorý pôsobí ako člen vo viacerých vedeckých spoločnostiach, radách a komisiách na celoslovenskej úrovni. Jeho zanietenie, profesionalita a ľudský prístup obohacujú náš vedecký svet i každodenný život. 
Vedecká rada SAV udelila Mgr. Zdenkovi Špitálskemu, PhD., Čestnú plaketu SAV Dionýza Ilkoviča za zásluhy vo fyzikálno-chemických vedách.

